খলিল সুলতান

**খলিল সুলতান** () ছিলেন ১৮ ফেব্রুয়ারি ১৪০৫ থেকে ১৪০৯ সাল পর্যন্ত মাওয়ারান্নাহরের তৈমুরি রাজশাসক। তিনি মিরান শাহের পুত্র এবং তৈমুর লঙের নাতি ছিলেন।

## জীবনী
তৈমুরের জীবদ্দশায় খলিল সুলতান তার বিশেষ অনুগ্রহ লাভ করেছিলেন। তিনি ভারত অভিযানে নিজেকে অনন্য উচ্চতায় নিয়ে যান এবং ১৪০২ সালে তাকে ফারগানা উপত্যকার শাসনভার দেওয়া হয়। ১৪০৫ সালে তৈমুরের মৃত্যুর পর খলিল নিজেকে তার উত্তরাধিকারী হিসেবে বিবেচনা করেন। তৈমুরের মনোনীত উত্তরাধিকারী পীর মুহাম্মদকে দ্রুত সরিয়ে দিয়ে খলিল সমরকন্দের নিয়ন্ত্রণ লাভ করেন। খলিল তৈমুরের রাজকোষের নিয়ন্ত্রণ নেন এবং তৈমুরি রাজপুত্র নয় বছর বয়সী মুহাম্মদ জাহাঙ্গীরকে 'পুতুল' খান উপাধি প্রদান করেন (তৈমুর তার শাসনকে বৈধতা দিতে সবসময় চেঙ্গিজ খানের বংশধরদের এই উপাধি দিতেন)। মুহাম্মদ জাহাঙ্গীর ছিলেন তৈমুরের প্রথম মনোনীত উত্তরাধিকারী প্রয়াত মুহাম্মদ সুলতানের পুত্র, যার মাধ্যমে খলিল তৈমুরের ইচ্ছার প্রতি নামমাত্র সম্মান প্রদর্শন করেছিলেন। খলিল তৈমুরের আরেক নাতি সুলতান হোসেন তাইচিউদের সাথেও মিত্রতা করেন, যিনি এর আগে সিংহাসন দাবি করেছিলেন।

থাম্ব|বাম|''প্রাচীরের কাছে খলিল সুলতান'', প্রতিদ্বন্দ্বীদের সাথে যুদ্ধরত। সমরকন্দ (সম্ভবত), আনু. ১৪০৫-১১। তোপকাপি লাইব্রেরি, H.2152, f. 59b.
ইতিমধ্যে হেরাটে শাসনরত শাহরুখ মির্জাও তার সিংহাসনের দাবি পেশ করার সিদ্ধান্ত নেন। তিনি খলিলের বিরুদ্ধে আমু দরিয়ার দিকে অগ্রসর হন, কিন্তু খলিলের পিতা মিরান শাহ এবং তার ভাই আবু বকর যখন আজারবাইজান থেকে খলিলের সমর্থনে এগিয়ে আসেন, তখন শাহরুখ পিছু হটেন। তা সত্ত্বেও খলিলের অবস্থান দুর্বল হতে শুরু করে। তিনি সমরকন্দে অজনপ্রিয় হয়ে পড়েন, কারণ সেখানকার অভিজাতরা তার স্ত্রী শাদ মালিককে ঘৃণা করতেন। শাদ মালিক খলিলের ওপর যথেষ্ট প্রভাব বিস্তার করেছিলেন এবং তাকে বুঝিয়ে অভিজাতদের বাদ দিয়ে নিম্নবংশীয় ব্যক্তিদের উচ্চপদে নিয়োগ দিতে বাধ্য করেছিলেন। দুর্ভিক্ষের কারণে খলিল আরও বেশি ঘৃণার পাত্র হয়ে ওঠেন। তিনি তার প্রাক্তন মেন্টর খুদাইদাদ হুসেনের সাথে ফারগানা উপত্যকায় ফিরে যাওয়ার সিদ্ধান্ত নেন, যিনি তাদের সমর্থন লাভের আশায় মোগুলিস্তানে (পূর্ব চাগতাই খানদের রাজ্য) গিয়েছিলেন। তবে পারস্যের ঐতিহাসিক খন্দমির দাবি করেন যে, খুদাইদাদ হুসেন খলিলের বিরুদ্ধে গৃহযুদ্ধ শুরু করেন এবং তাকে বন্দী করে পূর্ব চাগতাই খান শামস-ই-জাহানের কাছে হস্তান্তর করেন। তবে শামস-ই-জাহান খলিলের প্রতি বিশ্বাসঘাতকতার জন্য খুদাইদাদ হুসেনকে মৃত্যুদণ্ড দেন এবং খলিলকে তার রাজ্য ফিরিয়ে দেন।

১৪০৯ সালের ১৩ মে শাহরুখ মির্জা বিনাবাধায় শহরে প্রবেশের মাধ্যমে সমরকন্দে খলিলের শাসনের অবসান ঘটে। এরপর ট্রান্সঅক্সিয়ানা বা মাওয়ারান্নাহর শাহরুখ মির্জার পুত্র উলুগ বেগকে দেওয়া হয়। খলিল শাহরুখ মির্জার কাছে আত্মসমর্পণ করার সিদ্ধান্ত নেন, যিনি শাদ মালিককে বন্দী করেছিলেন। খলিল তার স্ত্রীকে ফিরে পান এবং তাকে ইরানের রে অঞ্চলের গভর্নর নিযুক্ত করা হয়। ১৪১১ সালে তিনি সেখানেই মৃত্যুবরণ করেন। তার মৃত্যুর কিছুকাল পরেই তার স্ত্রী আত্মহত্যা করেন।

## পরিবার
[থাম্ব|খলিল সুলতান ১৪০৫-৯ সালে একটি বিস্তৃত তুর্ক-মঙ্গল বংশলতিকা তৈরি করেছিলেন, যা তার শাসনকে বৈধতা দিতে সাহায্য করেছিল। তিনি ছিলেন তার মায়ের মাধ্যমে [চেঙ্গিজ খান|চেঙ্গিজ খানের এবং বাবার মাধ্যমে তৈমুর লঙের বংশধর (তোপকাপি মিউজিয়াম, H2152)।]]

;সঙ্গিনীগণ
খলিলের তিনজন স্ত্রী ছিলেন:
* জাহান সুলতান আগা: আলী মির্জা আরলাতের কন্যা;
* শাদ মালিক আগা;
* আলী মির্জার মা;

;পুত্রগণ
খলিলের চারজন পুত্র ছিল:
* আলী মির্জা - মায়ের নাম অজানা;
* মুহাম্মদ বাহাদুর মির্জা - জাহান সুলতান আগার গর্ভে;
* বেরকুল মির্জা - জাহান সুলতান আগার গর্ভে;
* মুহাম্মদ বায়কারা মির্জা - শাদ মালিক আগার গর্ভে;

;কন্যাগণ
খলিলের তিনজন কন্যা ছিল:
* খিচক আগা, শিরিন বেগ আগা - জাহান সুলতান আগার গর্ভে;
* সারায় মালিক আগা - শাদ মালিক আগার গর্ভে;
* সুলতান বদি-আল-মুলক আগা - শাদ মালিক আগার গর্ভে। তিনি শাহরুখ মির্জার পুত্র উলুগ বেগের সাথে বিবাহ বন্ধনে আবদ্ধ হন।

## বংশধারা

## টীকা

## তথ্যসূত্র
* Roemer, H. R. "The Successors of Timur" *The Cambridge History of Iran Volume 6: The Timurid and Safavid Periods.* Edited by Peter Jackson. New York: Cambridge University Press, 1986. 

বিষয়শ্রেণী:১৩৮৪-এ জন্ম
বিষয়শ্রেণী:১৪১১-এ মৃত্যু
বিষয়শ্রেণী:তৈমুরি রাজশাসক
বিষয়শ্রেণী:১৫শ শতাব্দীর এশিয়ার রাজশাসক